Á fundi framkvæmdaráðs Akraneskaupstaðar 7. mars síðastliðin voru útboðsgögn lögð fyrir vegna fyrirhugaðs útboðs á rekstri tjaldsvæðis í Kalmansvík og umsjón með almenningssalernum í Garðalundi og við Langasand . Gert er ráð fyrir að samningstíminn verði þrjú ár eða til 30. apríl 2016 og að reksturinn verði að öllu leyti í höndum verktaka . Hann mun bera allan kostnað að undanskildum gjöldum sem tilgreind eru í útboðsgögnunum . Einnig munu tekjur af rekstrinum fara til verktaka og hann mun ákveða gjaldskrá . Gert er ráð fyrir að nýr rekstraraðili taki við rekstrinum 1. maí næstkomandi . Í fundargerð ráðsins er tekið fram að ráðið óski þess að uppsagnarákvæði útboðsgagnanna verði skoðuð nánar en að heimilt sé að auglýsa útboðið .